b'\n_START_ARTICLE_\nB\xc4\x83t\xc4\x83lia de la Actium\n_START_SECTION_\nPreludiul b\xc4\x83t\xc4\x83liei\n_START_PARAGRAPH_\nDup\xc4\x83 moartea lui Caesar \xc3\xaen anul 44 \xc3\xae.Hr.conducerea la Roma a fost asigurat\xc4\x83 de c\xc4\x83tre un al doilea triumvirat, format din Marcus Antonius, Octavian Augustus \xc8\x99i M. Aemilianus Lepidus.Prin aceast\xc4\x83 \xc3\xaen\xc8\x9belegere Marcus Antonius primea Orientul, Octavian Augustus lua Occidentul, iar Lepidus administra Africa._NEWLINE_\xc3\x8entr-o prim\xc4\x83 faz\xc4\x83 Octavian \xc3\xael elimin\xc4\x83 pe Lepidus. \xc3\x8en acela\xc8\x99i timp Marcus Antonius se aliaz\xc4\x83 cu Cleopatra regina Egiptului. \xc3\x8en aceste condi\xc8\x9bii un conflict \xc3\xaentre Octavian Augustus \xc8\x99i Marcus Antonius devine inevitabil. Astfel \xc3\xaen anul 33 \xc3\xae. Hr izbucne\xc8\x99te un r\xc4\x83zboi civil \xc3\xaentre Octavian Augustus sprijinit de Senatul Roman \xc8\x99i Marcus Antonius sprijinit de regina Cleopatra regina Egiptului, cu aceasta fiind de altfel \xc8\x99i c\xc4\x83s\xc4\x83torit.\n_START_SECTION_\nCondi\xc8\x9biile luptei\n_START_PARAGRAPH_\n\xc3\x8en condi\xc8\x9biile \xc3\xaen care Senatul Roman declarase r\xc4\x83zboi Egiptului, fiecare dintre p\xc4\x83r\xc8\x9bi aveau nevoie de superioritatea naval\xc4\x83: Octavian Augustus pentru a primii provizii \xc8\x99i \xc3\xaent\xc4\x83riri din Italia, iar adversarul s\xc4\x83u pentru a traversa Marea Adriatic\xc4\x83 \xc8\x99i a invada Italia. \xc3\x8en cursul anului 31 \xc3\xae. Hr Marcus Antonius care \xc3\xae\xc8\x99i stabilise cartierul general \xc3\xaen Pelopones pierde treptat leg\xc4\x83tura cu provinciile din Orient din cauza blocadei puse la cale de c\xc4\x83tre Octavian Augustus \xc8\x99i generalul s\xc4\x83u Marcus Vipsanius Agrippa. Marcus Antonius \xc8\x99i Cleopatra aveau dou\xc4\x83 variante la dispozi\xc8\x9bie: o prim\xc4\x83 variant\xc4\x83 \xc3\xaensemna abandonarea flotei de pe mare \xc8\x99i c\xc4\x83utarea unui refugiu \xc3\xaen Macedonia, unde existau al\xc8\x9bi alia\xc8\x9bi ai lui Marcus Antonius; a doua variant\xc4\x83 era str\xc3\xa2ngerea vaselor de r\xc4\x83zboi r\xc4\x83mase \xc8\x99i \xc3\xaencercarea unui atac pe mare, ac\xc8\x9biune urmat\xc4\x83 de adunarea unei alte armate \xc3\xaen Egipt.Marcus Antonius a ales a doua variant\xc4\x83 sper\xc3\xa2nd \xc3\xaen ob\xc8\x9binerea unui rezultat favorabil. \xc3\x8en aceste condi\xc8\x9bii a avut loc b\xc4\x83t\xc4\x83lia naval\xc4\x83 de la Actium pe data de 2 septembrie, anul 31 \xc3\xae. Hr._NEWLINE_\xc3\x8en cealalt\xc4\x83 tab\xc4\x83r\xc4\x83 se afla Octavian Augustus sprijinit de c\xc4\x83tre o mare parte din Senatul roman, acesta dorind o confruntare pe mare, fiind \xc3\xaencurajat \xc8\x99i de faptul c\xc4\x83 beneficia de un foarte bun general pe mare: Marcus Vipsanius Agrippa. Pentru atingerea acestui scop Agrrippa a t\xc4\x83iat c\xc4\x83ile de aprovizionare \xc3\xaenspre Actium, f\xc4\x83r\xc4\x83 acestea Marcus Antonius fiind obligat s\xc4\x83 treac\xc4\x83 rapid la luarea unei decizii.\n_START_SECTION_\nB\xc4\x83t\xc4\x83lia\n_START_PARAGRAPH_\nCele dou\xc4\x83 flote s-au \xc3\xaent\xc3\xa2lnit \xc3\xaen diminea\xc8\x9ba zilei de 2 septembrie, 31 \xc3\xae.Hr. la intrarea \xc3\xaen Golful Actium, Marcus Antonius conduc\xc3\xa2nd flota de 230 de nave pentru a putea ie\xc8\x99i \xc3\xaen Marea Adriatic\xc4\x83. Aici a \xc3\xaent\xc3\xa2lnit flota lui Octavian, condus\xc4\x83 de c\xc4\x83tre Amiralul Agrippa. Cor\xc4\x83biile lui Marcus Antonius erau \xc3\xaen marea lor majoritate cor\xc4\x83bii mari cu 6 niveluri, dar avea \xc8\x99i cor\xc4\x83bii cu 9 sau 10 niveluri acestea fiind adev\xc4\x83rate fort\xc4\x83re\xc8\x9be plutitoare, care aveau inclusiv turnuri la pupa \xc8\x99i la prora pentru arca\xc8\x99i. Totu\xc8\x99i Marcus Antonius era dezavantajat de num\xc4\x83rul insuficient de v\xc3\xa2sla\xc8\x99i datorat malariei \xc8\x99i de faptul c\xc4\x83 moralul oamenilor era sc\xc4\x83zut datorit\xc4\x83 t\xc4\x83ierii liniilor de aprovizionare._NEWLINE_De cealalt\xc4\x83 parte Octavian Augustus dorea o b\xc4\x83t\xc4\x83lie naval\xc4\x83, \xc3\xaencerc\xc3\xa2nd \xc3\xaen acela\xc8\x99i timp s\xc4\x83 evite o confruntare decisiv\xc4\x83 pe uscat. Flota lui era format\xc4\x83 din nave cu 9 sau 10 nivele, dar era mai numeroas\xc4\x83 \xc8\x99i beneficia de un comandant experimentat pe nume Marcus Vipsanius Agrippa. \xc3\x8en perioada anterioar\xc4\x83 Octavian \xc3\xaencercase \xc8\x99i reu\xc8\x99ise \xc3\xaen mod constant s\xc4\x83 \xc3\xae\xc8\x99i h\xc4\x83r\xc8\x9buiasc\xc4\x83 adversarul at\xc3\xa2t pe mare c\xc3\xa2t \xc8\x99i pe uscat._NEWLINE_Pentru Marcus Antonius \xc8\x99i pentru Cleopatra era vital ca ambarca\xc8\x9biunea care transporta cuferele cu fondurile de r\xc4\x83zboi, precum \xc8\x99i nava comandant a Cleopatrei s\xc4\x83 scape nev\xc4\x83t\xc4\x83mate. De aceea acestea erau escortate de nave de lupt\xc4\x83._NEWLINE_Tactica folosit\xc4\x83 de Marcus Antonius a fost aceea de a comanda aripilor dreapta \xc8\x99i st\xc3\xa2nga, conduse de Lucius Gellius Publicola, respectiv Gaius Sosius s\xc4\x83 se \xc3\xaendep\xc4\x83rteze de centru, for\xc8\x9b\xc3\xa2nd astfel inamicul s\xc4\x83 \xc3\xaei urmeze \xc8\x99i astfel s\xc4\x83 permit\xc4\x83 reginei Cleopatra s\xc4\x83 scape._NEWLINE_Lupta s-a \xc3\xaencheiat mai repede pe partea pe care ac\xc8\x9biona Marcus Vipsanius Agrippa, Lucius Gellius Publicola fiind \xc3\xaenfr\xc3\xa2nt. Marcus Antonius intrase deja \xc3\xaen confruntarea de pe cealalt\xc4\x83 parte, interven\xc8\x9bia lui Agrripa hot\xc4\x83r\xc3\xa2nd soarta luptei. \xc3\x8en aceste condi\xc8\x9bii \xc8\x99i datorit\xc4\x83 faptului c\xc4\x83 nava sa era prins\xc4\x83 \xc3\xaen \xc3\xaencle\xc8\x99tare Marcus Antonius a fugit cu un alt vas pentru a putea s\xc4\x83 ajung\xc4\x83 vasul pe care se afla Cleopatra. De\xc8\x99i urm\xc4\x83rit Marcus Antonius a ajuns cu bine pe vasul Cleopatrei. Lupta s-a \xc3\xaencheiat cu victoria lui Octavian Augustus, totu\xc8\x99i Marcus Antonius reu\xc8\x99ind s\xc4\x83 salveze mai mult de 70 de vase.\n_START_SECTION_\nConsecin\xc8\x9be\n_START_PARAGRAPH_\nDatorit\xc4\x83 acestei b\xc4\x83t\xc4\x83lii Marcus Antonius a pierdut orice \xc8\x99anse de a mai c\xc3\xa2\xc8\x99tiga confruntarea cu Octavian Augustus. Armata sa, care se afla \xc3\xaen Grecia \xc8\x99i care trebuia s\xc4\x83 se retrag\xc4\x83 spre Macedonia, a negociat predarea, loialitatea fa\xc8\x9b\xc4\x83 de comandant nefiind at\xc3\xa2t de puternic\xc4\x83. Pe termen mai lung, aceast\xc4\x83 confruntare a dus la sinuciderile lui Marcus Antonius \xc8\x99i a reginei Cleopatra, la cucerirea Egiptului de c\xc4\x83tre romani, precum \xc8\x99i la preluarea conducerii totale de c\xc4\x83tre Octavian Augustus la Roma.'